Ombudsmanden kan ikke behandle klager over domstolene

*En borger klagede til ombudsmanden over sin momsbetaling og henviste i den forbindelse til et sagsnummer fra Retten i Randers.*

*Ombudsmanden oplyste borgeren om, at ombudsmanden kan ikke behandle klager over domstolene, og afsluttede derfor sagen.*

*(J.nr. 17/00417)*

Herunder gengives ombudsmandens brev af 30. januar 2017 til borgeren:

Jeg har modtaget dit klageskema af 21. januar 2017 med bilag.

**1.** Du har i klageskemaet anført, at du ønsker at klage over din moms, og du har henvist til et sagsnummer fra Retten i Randers. Du har vedlagt to kendelser fra Retten i Randers af henholdsvis juli 2016 og august 2014.

Ombudsmanden kan ikke behandle klager over domstolene, herunder fogedret mv. (§ 7, stk. 2, i lov om Folketingets Ombudsmand, jf. lovbekendtgørelse nr. 349 af 22. marts 2013). Det betyder, at jeg ikke kan behandle klager over domme og andre afgørelser fra domstolene. Det betyder også, at jeg ikke kan behandle klager over sager, som har været behandlet af domstolene.

**2.** Ombudsmanden behandler klager over den offentlige forvaltning, dvs. offentlige myndigheder.

Ombudsmanden skal tage stilling til, om myndigheder overtræder regler eller laver andre fejl. Hans vigtigste opgave er at holde øje med, om de afgørelser, som borgerne modtager fra myndighederne, er rigtige. Det gør han ved at se på dokumenterne i sagen.

Der er en række betingelser, der skal være opfyldt, før man kan klage til ombudsmanden – for eksempel:

Myndighederne skal have truffet en *endelig* afgørelse om det, man klager over. Det betyder, at man skal bruge alle andre klagemuligheder, før man klager til ombudsmanden. Har man ikke brugt sine klagemuligheder, kan ombudsmanden ikke tage stilling til ens klage – heller ikke selv om fristen for at bruge en anden klagemulighed er overskredet.

Ombudsmanden skal modtage klagen inden et år efter den afgørelse eller begivenhed, man vil klage over. Det vil sige, at fristen for at klage til ombudsmanden er et år, efter at man har modtaget den *seneste* afgørelse i sagen.

Klagen må ikke – som nævnt ovenfor – vedrøre domstolene.

Jeg henviser til § 7, stk. 2, § 13, stk. 3, § 14 og § 21 i ombudsmandsloven.

**3.** Såfremt du ønsker at klage over en afgørelse fra SKAT, Skatteankestyrelse, Landsskatteretten eller andre offentlige myndigheder, beder jeg om at skrive så præcist som muligt, hvad du ønsker at klage over. Desuden beder jeg dig om at sende mig de afgørelser, som du ønsker at klage over, og eventuelle andre bilag, som du mener, har betydning for sagen.

Jeg opfordrer dig til så vidt muligt at sende bilagene elektronisk med brug af digital signering og kryptering. Det kan du f.eks. gøre via din digitale postkasse, som du bl.a. kan få adgang til på [www.borger.dk](http://www.borger.dk). En anden mulighed er at sende materialet til mig via klageskemaet på [www.ombudsmanden.dk](http://www.ombudsmanden.dk) under punktet Klag, da det så bliver sendt til mig via en sikker forbindelse.

Hvis du sender bilagene med posten, vil de blive scannet ind i vores sags- og dokumenthåndteringssystem. Jeg opfordrer dig til at sende kopier (ikke originaler). Hvis du sender originale bilag, vil de blive sendt tilbage til dig i et særskilt brev efter afslutningen af din sag. Du kan dog bede om at få bilagene sendt tilbage på et tidligere tidspunkt, hvis du skal bruge dem inden da. Hvis du sender bilag, der fremstår som kopier, vil de som udgangspunkt ikke blive sendt tilbage.

**4.** Jeg foretager mig ikke mere i anledning af din henvendelse af 21. januar 2017.

Jeg vedlægger en vejledning om ombudsmanden og persondataloven (Information om dine rettigheder).